PREDKLADACIA SPRÁVA

Ministerstvo spravodlivosti Slovenskej republiky predkladá návrh zákona o zmene a doplnení niektorých zákonov v súvislosti s prijatím nového Občianskeho zákonníka (ďalej len „návrh zákona“). 

Návrh zákona sa predkladá v nadväznosti na prijatie nového Občianskeho zákonníka, ktorý predstavuje základný predpis súkromného práva a vytvára nový všeobecný právny rámec súkromnoprávnych vzťahov. Vláda Slovenskej republiky uznesením č. 179 zo 6. mája 2026 uložila ministrom a predsedom ostatných ústredných orgánov štátnej správy pripraviť návrhy zmien a doplnení súvisiacich zákonov vyplývajúcich z prijatia Občianskeho zákonníka týkajúcich sa ich vecnej pôsobnosti. 

Vzhľadom na rozsah rekodifikácie súkromného práva si prijatie nového Občianskeho zákonníka vyžaduje zodpovedajúce prispôsobenie osobitných právnych predpisov tak, aby bola zabezpečená ich vzájomná previazanosť a súlad s novou všeobecnou úpravou súkromného práva. Cieľom návrhu zákone je preto zabezpečiť riadnu, systematickú a koordinovanú implementáciu nového Občianskeho zákonníka do právneho poriadku Slovenskej republiky a vytvoriť podmienky na jeho riadnu aplikáciu odo dňa nadobudnutia jeho účinnosti. 

Návrhom zákona sa v dotknutých právnych predpisoch vykonávajú najmä terminologické a legislatívno-technické zmeny vyvolané novou systematikou a terminológiou Občianskeho zákonníka, aktualizujú sa odkazy na všeobecnú občianskoprávnu úpravu, odstraňujú sa duplicity právnej úpravy a osobitné právne predpisy sa prispôsobujú právnym inštitútom upraveným v novom Občianskom zákonníku. V prípadoch, v ktorých si to vyžaduje osobitná povaha regulovaných právnych vzťahov, sa zároveň upravuje vzťah osobitnej právnej úpravy k všeobecnej úprave obsiahnutej v Občianskom zákonníku. 

Návrh zákona obsahuje zmeny a doplnenia právnych predpisov z viacerých oblastí právneho poriadku, ktorých právna úprava je prijatím nového Občianskeho zákonníka dotknutá. Ide pritom nielen o predpisy bezprostredne upravujúce súkromnoprávne vzťahy, ale aj o procesné, správne a ďalšie právne predpisy, ktoré používajú občianskoprávnu terminológiu, odkazujú na Občiansky zákonník alebo ktorých aplikácia je previazaná so súkromnoprávnymi inštitútmi. 

Návrh zákona sa netýka pôsobnosti miestnej územnej samosprávy a z tohto dôvodu nie je potrené vyjadrovať sa k súladu návrhu zákona s Európskou chartou miestnej samosprávy.

